Pacifika kriĉostrigo

La **Pacifika kriĉostrigo** (*Megascops cooperi*, laŭ kio ankaŭ **Kriĉostrigo de Cooper**) estas mezgranda strigo, tio estas birdospecio parto de pli granda grupo de noktaj rabobirdoj konataj kiel Strigedoj, kiuj enhavas plej parton de la specioj nomataj strigoj. Ĝi estas mezgranda kriĉostrigo loĝanta en Centra Ameriko, nome en Gvatemalo, Nikaragvo, Meksiko, Kostariko, Salvadoro, kaj Honduro. La Pacifika kriĉostrigo foje estis traktata kiel raso de Okcidenta kriĉostrigo (*Megascops kennicottii*) aŭ de Orienta kriĉostrigo (*M. asio*), sed ĝiaj voĉoj estas malsamaj ol ties. Du subspecioj estas agnoskitaj, la nomiga *M. c. cooperi* kaj *M. c. lambi*. Ĉi-lasta ankaŭ foje estis traktata kiel aparta specio. La IUCN taksis la Pacifikan kriĉostrigon kiel Malplej Zorgigan. Ĝia populacio estas taksita super 50 000 maturaj individuoj, sed oni kredas, ke ĝi malpliiĝas.

## Aspekto
La Pacifika kriĉostrigo estas mezgranda membro de *Megascops* kaj havas elstarajn "orel-"tufojn kaj helflavajn okulojn. La nomiga subspecio estas 23 ĝis 26 cm longa kaj pezas 145 ĝis 175 g. Ĝia vizaĝdisko estas palgriza kun blanka kaj nigreca rando. Ĝia krono kaj supraj partoj estas palbrungrizaj kun malhela kaj nigra vermikuleco. Ĝia fermita flugilo montras du palajn liniojn. Ĝi havas pli palajn blankecajn subajn partojn kun pli malhela "haringosta" padrono. *M. c. lambi* estas 20 ĝis 22 cm longa kaj pezas 115 ĝis 130 g. Ĝi estas samkolora kiel la nomiga kun la aldono de malhelaj bendoj kaj strioj sur la krono.

## Distribuado kaj habitato
La pli norda subspecio de la pacifika kriĉostrigo, *M. c. lambi*, troviĝas nur sur la pacifika deklivaro de Oaxaca, Meksiko. La nomiga subspecio troviĝas de orienta Oaxaca kaj Chiapas, Meksiko, suden laŭlonge de la pacifika deklivaro tra Gvatemalo, Honduro, Salvadoro kaj Nikaragvo ĝis nordokcidenta Kostariko. En la suda parto de sia teritorio ĝi ankaŭ troveblas sur la supra kariba deklivaro.

La Pacifika kriĉostrigo loĝas en vasta gamo da vegetaĵaraj komunumoj. Ili inkluzivas marĉarbarojn kaj mangrovejojn, aridajn kaj duonaridajn arbarojn kaj veprejojn, malferman kamparon kun disaj arboj kaj kaktoj, kaj sekundaran arbaron. Laŭ alteco ĝi varias de marnivelo ĝis 1 000 m en Oaxaca kaj 1 300 m en Kostariko, sed kutime troviĝas multe pli malalte.

## Kutimaro
### Manĝado
La Pacifika kriĉostrigo estas noktema kaj krepuskema. Ĝi ĉasas en maldensejoj kaj randoj de arbaro de malalta ripozejo kaj kaptas predon per saltado aŭ antaŭenirado. Ĝia dieto konsistas plejparte el grandaj insektoj, sed ankaŭ inkluzivas aliajn artikulojn kiel skorpiojn kaj malgrandajn vertebrulojn kiel birdojn kaj flugosciurojn.

### Reproduktado
La reprodukta fenologio de la Pacifika kriĉostrigo ne estas bone konata. Oni supozas, ke ĝi reproduktiĝas dum la seka sezono. La ino demetas tri aŭ kvar ovojn en arba kavaĵo, ofte malnova pego-truo.

### Voĉo
La ĉefaj kantoj de la du subspecioj de la Pacifika kriĉostrigo malsamas. Tiu de la nomiga estas priskribita kiel "prrr pu-pu-PU-PU-PU-pu-pu" kaj tiu de *M. c. lambi* "stakata *kroarrr-gogogogogogok*". Ambaŭ havas ankaŭ duarangajn kantojn.

## Referencoj 
* "National Geographic"  *Field Guide to the Birds of North* *America* 
**Handbook of the Birds of the World Vol 5*, Josep del Hoyo editor, 
*"National Audubon Society" *The Sibley Guide to Birds*, de David Allen Sibley, 

## Eksteraj ligiloj 
*En Nikaragvo

Kategorio:Strigedoj
Kategorio:Birdoj de Centrameriko
Kategorio:Birdoj de Meksiko
Kategorio:Birdoj de Kostariko